b'\n_START_ARTICLE_\nAntrasis Abiej\xc5\xb3 Taut\xc5\xb3 Respublikos padalijimas\n_START_PARAGRAPH_\nAntrasis i\xc5\xa1 trij\xc5\xb3 Abiej\xc5\xb3 Taut\xc5\xb3 Respublikos padalijim\xc5\xb3 \xc4\xafvyko 1793\xc2\xa0m. Sutart\xc4\xaf pasidalyti valstyb\xc4\x97s teritorijas sausio 23 d. pasira\xc5\xa1\xc4\x97 Pr\xc5\xabsijos karalius Frydrichas Vilhelmas II ir Rusijos imperator\xc4\x97 Jekaterina II. Po to Pr\xc5\xabsijos kariuomen\xc4\x97 u\xc5\xbe\xc4\x97m\xc4\x97 Did\xc5\xbei\xc4\x85j\xc4\x85 Lenkij\xc4\x85, o Rusijos kariuomen\xc4\x97\xc2\xa0\xe2\x80\x93 rytines Abiej\xc5\xb3 Taut\xc5\xb3 Respublikos teritorijas._NEWLINE_Rugpj\xc5\xab\xc4\x8dio 17 d. buvo sudarytas Abiej\xc5\xb3 Taut\xc5\xb3 Respublikos traktatas su Rusija, pagal kur\xc4\xaf Rusijai atiteko Minsko, Kijevo, Braclavo ir Podol\xc4\x97s vaivadijos taip pat dalis Vilniaus, Naugarduko, Bresto ir Volyn\xc4\x97s vaivadij\xc5\xb3 (250 t\xc5\xabkst. kv. km.)._NEWLINE_Rugs\xc4\x97jo 25 d. pasira\xc5\xa1yta sutartis su Pr\xc5\xabsija, pagal kuri\xc4\x85 jai atiteko Gdanskas ir Tor\xc5\xabn\xc4\x97, taip pat Gniezno, Poznan\xc4\x97s, Kali\xc5\xa1o, Plocko, Kujavijos, Inovroclavo vaivadijos, Dobryn\xc4\x97s \xc5\xbeem\xc4\x97, taip pat dalis Krokuvos ir Moz\xc5\xabrijos vaivadij\xc5\xb3 (58 t\xc5\xabkst. kv. km.).\n_START_SECTION_\nPadariniai\n_START_PARAGRAPH_\nValstyb\xc4\x97 neteko apie 50\xc2\xa0% savo teritorijos. Susilpn\xc4\x97jo karaliaus vald\xc5\xbeia, Respublika tapo dar labiau priklausoma nuo u\xc5\xbesienio. Lenkijoje vald\xc5\xbei\xc4\x85 pa\xc4\x97m\xc4\x97 konfederatai, i\xc5\xa1laikyta \xe2\x80\x9edemokratin\xc4\x97\xe2\x80\x9c santvarka, neleidusi \xc4\xafsivyrauti valstyb\xc4\x97je tvarkai.\n_START_SECTION_\nPadalijimo ratifikavimas\n_START_PARAGRAPH_\nPr\xc5\xabsija ir Rusija primet\xc4\x97 Seimui ratifikacijos akt\xc4\x85, kuriuo padalijimas pripa\xc5\xbeintas teis\xc4\x97tu. Pasira\xc5\xa1ydama ratifikavimo akt\xc4\x85, Abiej\xc5\xb3 Taut\xc5\xb3 Respublika atsisak\xc4\x97 vis\xc5\xb3 savo pretenzij\xc5\xb3 \xc4\xaf u\xc5\xbeimtas teritorijas. Seimas netur\xc4\x97jo jokio pasirinkimo, kaip tik pripa\xc5\xbeinti padalijim\xc4\x85. Aplink buvo surinkta Rusijos kariuomen\xc4\x97, spaudim\xc4\x85 dar\xc4\x97 Rusijos pasiuntinys Abiej\xc5\xb3 Taut\xc5\xb3 Respublikoje Jok\xc5\xabbas Sieversas ir kiti Rusijos bei Pr\xc5\xabsijos diplomatai._NEWLINE_1793\xc2\xa0m. rugs\xc4\x97jo 25 d. Gardine buvo sudaryta antrojo Abiej\xc5\xb3 Taut\xc5\xb3 Respublikos padalijimo (teritorij\xc5\xb3 atidavimo) sutartis su Pr\xc5\xabsija, o spalio 16 d. seimas patvirtino Abiej\xc5\xb3 Taut\xc5\xb3 Respublikos ir Rusijos s\xc4\x85jungos sutart\xc4\xaf. Lietuvos didysis i\xc5\xbedininkas Mykolas Kleopas Oginskis, kaip ir dauguma seimo nari\xc5\xb3, savo para\xc5\xa1u patvirtino Abiej\xc5\xb3 Taut\xc5\xb3 Respublikos teritorij\xc5\xb3 atidavimo sutartis ir su Rusija, ir su Pr\xc5\xabsija.'